AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Pagal Vizų kodekso 25a straipsnio 2 dalį Komisija reguliariai vertina trečiųjų šalių bendradarbiavimą readmisijos srityje ir bent kartą per metus teikia ataskaitas Tarybai.

Gavusi Vokietijos pranešimą, Komisija, vadovaudamasi Vizų kodekso 25a straipsnio 4 dalyje nustatyta tvarka, baigė svarstymus ir 2021 m. gegužės 7 d. informavo Europos Parlamentą ir Tarybą, kad, jos vertinimu, Vokietija susiduria su didelėmis nuolatinėmis praktinėmis problemomis bendradarbiaudama su Gambija neteisėtų migrantų readmisijos klausimais.

·Gambijos atvejis

Minėtoje ataskaitoje Komisija pažymėjo, kad 2019 m. vasario pabaigoje Gambijos valdžios institucijos vienašališkai nusprendė paskelbti moratoriumą visoms priverstinio grąžinimo operacijoms, todėl kone per visus 2019 m. nepavyko organizuoti veiksmingų asmenų grąžinimo operacijų (užsakomaisiais ir komerciniais skrydžiais). Be to, valstybės narės taip pat susidūrė su nereguliariu bendradarbiavimu, o tai apsunkino visus grąžinimo proceso etapus, įskaitant nuo 2018 m. Gambijoje galiojančios Gerosios praktikos tapatybės nustatymo ir grąžinimo procedūros taikymą. ES readmisijos susitarimo ir lygiaverčių dvišalių susitarimų, kuriuos yra sudariusios tris valstybės narės, buvo retai laikomasi. Dviejuose trečdaliuose valstybių narių, kurios yra priėmusios beveik pusę sprendimų grąžinti, tapatybės nustatymo procedūra (įskaitant pokalbius) stringa, o kelionės dokumentai išduodami ne laiku.

Nuo 2019 m. įvykę pasikeitimai dar labiau patvirtino šio vertinimo išvadas, visų pirma dėl to, kad, 2020 m. sausio mėn. oficialiai atšaukusi moratoriumą, Gambija nuolat trukdė rengti ir įgyvendinti grąžinimo operacijas, nepaisant to, kad 2020 m. vasario mėn. buvo pasiektas susitarimas dėl skrydžių į šią šalį sąlygų. Šios problemos nurodomos naujausiame Gambijos pranešime (2021 m. balandžio 6 d.), kuriame teigiama, kad šalis šiuo metu negali priimti grąžinamų asmenų ir kad vėliau apie tai dar praneš. Išnagrinėjusi Vokietijos pranešimą Komisija taip pat patvirtino, kad ši valstybė narė, bendradarbiaudama su Gambija, ilgai susiduria su realiomis praktinėmis problemomis.

Per pastaruosius dvejus metus ES ir valstybės narės nuolat aktyviai bendradarbiavo su Gambija, kad užmegztų bendradarbiavimą readmisijos srityje, kuris būtų labiau nuspėjamas ir patikimas. Visų pirma, nuo 2019 m. Komisija ir valstybės narės bendradarbiauja su Gambijos valdžios institucijomis, kad atnaujintų skrydžius į šią šalį ir pagerintų bendradarbiavimą readmisijos srityje, atsižvelgiant tiek į Gambijos ribotą pajėgumą, tiek į valstybių narių poreikius grąžinti neteisėtai ES teritorijoje esančius Gambijos piliečius.

ES ne kartą tvirtino sieksianti rasti abiem pusėms priimtinus sprendimus ir toliau įvairiais būdais remti Gambiją migracijos, taip pat grąžinimo ir readmisijos srityse: rengti imigracijos ir policijos pareigūnams skirtus mokymus ir projektus perdavimo tvarkos taikymo klausimais; stiprinti Gambijos administracinius gebėjimus readmisijos procedūrų srityje; gerinti komunikaciją migracijos valdymo ir grąžinimo klausimais; remti ES ir Gambijos valdžios institucijų veiksmus koordinuojant ES vykdomas grąžinimo operacijas; skirti ES grąžinimo ryšių palaikymo pareigūną (angl. EURLO); stiprinti Gambijos policijos pajėgų ir kitų teisėsaugos institucijų operatyvinį pajėgumą kovojant su neteisėtu migrantų gabenimu ir prekyba žmonėmis (bendra operatyvinė partnerystė).

Be to, ES ne kartą pabrėžė didėjantį nepasitenkinimą ir galimas pasekmes dėl negerėjančios padėties, atsižvelgiant į sąlygas, dėl kurių susitarė ES ir Gambija. Komisija ir valstybės narės surengė keletą jungtinių bei atskirų vizitų į Gambiją ir tikslinių diskusijų techniniais ir politiniais klausimais. Buvo reguliariai keičiamasi žodinėmis notomis. Galiausiai aukštu lygiu buvo pasikeista informacija tarp Komisijos tarnybų ir Gambijos atstovybės prie ES vadovo, taip pat įvyko specialūs ES delegacijos ir atitinkamų Gambijos valdžios institucijų susitikimai Bandžulyje (paskutiniai susitikimai surengti Briuselyje 2021 m. balandžio 14 d. ir Bandžulyje 2021 m. balandžio 22 d.). Po šių susitikimų EIVT, reaguodama į š. m. balandžio 6 d. iš Gambijos gautą verbalinę notą, 2021 m. birželio 11 d. verbaline nota oficialiai informavo Gambijos valdžios institucijas apie Vizų kodekso peržiūros poveikį.

Gambijos atsakymai ir patikinimai kol kas nesuteikė galimybės ilgam laikui arba konkrečiai pagerinti bendradarbiavimo remiantis 25a straipsnio 2 dalyje nurodytais rodikliais, įskaitant tai, kad būtų įmanoma laiku nustatyti valstybių narių teritorijoje neteisėtai esančių asmenų tapatybę, išduoti kelionės dokumentus ir rengti grąžinimo operacijas. Birželio mėn. Gambijos atstovybė prie ES, pasikeitusi nuomonėmis su valstybe nare, patvirtino, kad galioja „moratoriumas priverstiniam grąžinimui ar repatriacijai iki pat gruodžio mėn. rinkimų“.

Taigi, atsižvelgiant į veiksmus, kurių Komisija jau ėmėsi siekdama pagerinti bendradarbiavimo lygį, ir į bendrus ES ir Gambijos santykius (žr. toliau), manoma, kad Gambijos bendradarbiavimas su ES readmisijos klausimais yra nepakankamas ir kad reikia imtis veiksmų.